ན་མཛད། དེ་ནས་སོག་ཟམ་བཀྲ་ཤིས་ལྷུན་གླིང་དུ་ཕེབས་ཚེ་དགེ་འདུན་སྟོང་ཕྲག་ཙམ་གྱི་སེར་སྦྲེང་ལ་སོགས་པའི་བསུ་བ་དང་། སྡེ་དགོན་ཐམས་ཅད་ཀྱིས་འབུལ་ཞབས་བླ་ལྷག་པ་བགྱིས། དེར་རྗེ་དཔའ་བོས་ཇ་འདྲེན་དང་རྟ་འབུལ་སླེབ། རིམ་གྱིས་བྱང་ལམ་བརྒྱུད་ཕེབས་ལམ་རྣམས་སུ་ཕྱག་ཆེན་རྒྱ་གཞུང་གི་ལུང་གསན་ཞིང་། བྱང་རིས་ཀྱི་སྐྱེ་བོ་དེ་ཀུན་ཐར་པའི་ལམ་དུ་ལ་བཟུད་པའི་བཀའ་དྲིན་བསྩལ། སྟག་ལུང་ཆོས་རྗེ་ཕེབས་པས་ཇ་འདྲེན་ཕུལ། འབབ་རོམ་བྲག་གི་གནས་མཇལ་དུ་ཕེབས། ཆོས་རྗེ་ཁག་གཉིས་ཀྱིས་གཞི་ལེན་གྱི་ཞབས་ཏོག་ཞུས། དབུ་མ་བ་དང་ཀོང་པ་རྣམས་ཀྱིས་ཀྱང་སོ་སོའི་དགོན་པར་སྤྱན་དྲངས་ཤིང་བསྙེན་བཀུར་བགྱིས། བན་སྒར་བ་དང་རོང་པོ་ཆེན་པོ་མཆོད་ཡོན་དཔོན་གཡོག་རྣམས་ཀྱིས་འབུལ་ཞབས་བགྱིས་ཏེ་དེར་བཞུགས་ཚེ། སྣང་བ་སྣ་ཚོགས་ཀྱི་ཐང་ཡངས་ལ། ། ང་རིག་པའི་ཁྱེའུ་ཆུང་རྩེད་མོ་རྩེ། ། ཞེས་སོགས་ཀྱི་མགུར་མཛད། དེ་ནས་དགུང་ལོ་བཅུ་པ་གླང་ལོ་ཟླ་བ་བཅུ་གཅིག་པའི་ཉེར་བདུན་ལ་ཡངས་ཅན་དུ་ཕེབས་ཏེ་ཟླ་ངོམ་དཀར་བར་རྩེ་ལྡེང་དུ་བཞུགས་སྒར་མཛད། ཚེས་གསུམ་ལ་གཙུག་ལག་ཁང་དུ་སྤྱན་དྲངས་ཤིང་དྲུང་ནས་དབོན་གུ་ཤྲི་སོགས་པས་སྣ་ལེན་གྱི་འབུལ་ཞབས་ལེགས་པར་བགྱིས། དེར་ཐོགས་ཤིག་བཞུགས་ནས་མཚུར་ཕུར་ཕེབས་པ་ལ་ནང་སོ་དང་དགེ་འདུན་རྣམས་ཀྱིས་བསུ་བའི་བཀོད་ཆེན་དང་འབུལ་ཞབས་བགྱིས་ཤིང་། དབུས་གཙང་གི་ཀར་སྡེ་སོ་སོའི་བླ་དཔོན་དང་བཅས་པ་ཀུན་གྱིས་ཞལ་མཇལ་ཕྱག་འབུལ་ཞུས། སྡེ་དཔོན་ཆེ་ཕྲ་རྣམས་ཀྱི་ཇ་ཞུས་ཀྱང་འབྱོར། སྟག་ལོའི་ལོ་གསར་དང་། བདེ་ཆེན་ནས་དྲུང་ནས་ཁུ་དབོན་གྱིས་ཞབས་ཏོག་མཛད་དེ་གཞི་བྱེས་ཀྱི་དགེ་འདུན་སྟོང་བརྒྱད་བརྒྱ་ཙམ་གྱིས་སྨོན་ལམ་མཛད། རྗེ་ཞྭ་དམར་པས་སྤྲུལ་པའི་སྐུ་ཁྲིར་ཕེབས་ཀྱི་དགའ་སྟོན་བརྒྱ་འབུལ་དང་། དབུ་ཞྭ་འཛམ་གླིང་གཡས་བཞག་བཞེས་ནས་ཚོགས་པར་ཐུགས་རྗེ་ཆེན་པོའི་སྒོམ་ལུང་གནང་ཞིང་བཅོ་ལྔའི་ཉིན་དྭགས་པོ་ཆོས་བཞིའི་ཆོས་འབྲེལ་ཀྱང་གནང་བས་ཐམས་ཅད་ཡིད་ཚིམ་པར་གྱུར། འབྲི་ཁུང་ཕག་མོར་ཕྱག་ནས་དགོས་ཚུལ་ཞུས་བཞིན་གནང་བས་ཉིན་རེ་ལས་ཉིན་རེ་ཕྱག་ནས་མང་བར་ཕེབས་པས་ཐུགས་ཁ་རྫོགས་པ་བྱུང་ཟེར། ལྷོ་བྲག་ནས་སྤྱན་འདྲེན་ཞབས་བསྐུལ་ཡང་འབྱོར་བཞིན། རྒྱལ་ལ་བརྒྱུད་ཕེབས། ཆུ་ཤུལ་བ་སོགས་དང་སྨྱུག་ལ་བ་དཔོན་བློན་གྱིས་སྤྱན་འདྲེན་འབུལ་ཞབས་བགྱིས་ཤིང་། ལེགས་གླིང་དུ་རྗེ་ཕྲིན་ལས་པའི་དངུལ་གདུང་ལ་ཕྱག་འབུལ་མཛད། གཞིས་ཀ་གངས་དཀར་ནས་གོང་མ་ཆེན་པོའི་གདུང་བརྒྱུད་ངག་དབང་གྲགས་རྣམ་པ་ལས་ཚན་གཟབས་ཤོམས་ཀྱིས་ཕྱག་འབུལ་ཇ་འདྲེན་དུ་ཕེབས་པར་ཕྱག་ཆེན་ལྔ་ལྡན་གྱི་ཆོས་འབྲེལ་གནང་། དེ་ནས་དཔལ་དེ། སྣ་དཀར་རྩེ། སྟག་ལུང་། ལྷོ་སྟོད་པ་རྣམས་ཀྱིས་སྤྱན་འདྲེན་འབུལ་ནོད་རིམ་པར་བགྱིས་ཏེ། ཟླ་བ་གསུམ་པའི་ཡར་ཚེས་ལ་སྲས་མཁར་དགྱེས་རྡོར་ཕོ་བྲང་དུ་ཕེབས་ཚེ་ནམ་མཁའ་ཤིན་ཏུ་ལེགས་ཤིང་འབྱུང་བ་གཞན་ཡང་མི་འཁྲུགས་པར་ལྷམ་པ་ལ། བསུ་བའི་སེར་སྦྲེང་འཕན་གདུགས་རྒྱལ་མཚན་སྐུ་མཁར་རྩེ་ནས་བཀྲ་ཤིས་ཁྲ་རིང་བྲོ་པ་གར་འཆམས་ལ་སོགས་པའི་བཀོད་པ་བསམ་གྱིས་མི་ཁྱབ་པ་མཛད། སྔོན་རྗེ་གོང་མའི་བཀས་གནང་བ་ལྟར་གཙུག་ལག་ཁང་རྟེན་མཆོད་བཅས་རྗེ་དཔའ་བོའི་དགོངས་པ་བཞིན་ཉེ་གནས་དགེ་སློང་འཇམ་དབྱངས་པས་ཕྱག་ལེན་དུ་བསྟར་པ་དང་། གྲྭ་ཚང་རིག་འཛིན་གྲུབ་མཆོག་གླིང་གི་དགེ་འདུན་རྣམས་ལྟ་སྤྱོད་རྣམ་པར་དག་པ་སོགས་ཡོན་གནས་དམ་པར་གྱུར་པ་
ལ་ཐུགས་དགྱེས་ཤིང་རངས་པར་གྱུར། ཕེབས་ཉིན་དེ་མ་ཐག་དཔོན་སློབ་མཇལ་འཕྲད་
གནང་ཞིང་། དེ་ནས་ཉིན་བཞིན་མཇལ་འཛོམ་དང་གཙུག་ལག་ཁང་སྟེང་འོག་བར་གསུམ་མཐའ་གྲུ་ཁྱབ་པར་ཕེབས་ཏེ་ཕྱག་ནས་གནང་། རྗེ་དཔའ་བོ་དཔོན་སློབ་ནས་འབུལ་བ་དང་བསྙེན་བཀུར་རྒྱ་ཆེར་ཞུ་བ་མཛད། ཚེས་བཅུ་དགུ་གཟའ་སྐར་ལེགས་པ་ལ་བསྟན་པའི་གཙོ་བོའི་སྐུ་ལི་མ་ཁྱད་འཕགས་དུ་མ་བཞུགས་པའི་དྲུང་དུ་རྗེ་ཞྭ་དམར་བ་མཁན་པོ་དང་། རྗེ་དཔའ་བོས་སློབ་དཔོན་གྱི་བྱ་བ་དང་། དུས་གོ་བ་དགེ་སློང་ཀརྨ་དཔལ་སོགས་དགེ་འདུན་གྲངས་ཚང་མཚན་ཉིད་དང་ལྡན་པའི་དབུས་སུ་དགུང་ལོ་བཅུ་གཅིག་པ་ལ་རབ་བྱུང་གི་སྡོམ་པ་བཞེས་ཏེ། མཚན་དཔལ་ལྡན་མི་ཕམ་ཆོས་ཀྱི་དབང་ཕྱུག་རྡོ་རྗེ་གར་དབང་ཕྱོགས་ལས་རྣམ་པར་རྒྱལ་བའི་སྙིང་པོ་ཁྱབ་བདག་བསྟན་པའི་ཉི་མ་ཞེས་གསོལ། དེ་ཚེ་ཆེད་དུ་མ་བསྒྲིགས་པར་རབ་བྱུང་དུ་གསོལ་བ་དང་། དགེ་འདུན་གྱི་ཚོགས་དུང་བུས་པ་འགྲིག་པས་རྟེན་འབྲེལ་ལེགས་པར་གོ། ཞེས་རྗེ་ཞྭ་དམར་བ་གསུངས། དེ་ནས་གཟའ་སྐར་སྦྱོར་བྱེད་བཟང་པོར་རྗེ་དཔའ་བོའི་དྲུང་ནས་སྒྲོལ་དཀར་གྱི་རྗེས་གནང་གསན་ཞིང་། རིམ་པས་རྡོ་རྗེ་རྣལ་འབྱོར་མ་ལྷ་ལྔའི་དབང་། ནཱ་རོ་ཆོས་དྲུག། ཕྱག་ཆེན་ལྷན་ཅིག་སྐྱེས་སྦྱོར། ཨོཌྱན་བསྙེན་སྒྲུབ། སྦྱོར་བ་ཡན་ལག་དྲུག་གི་ཁྲིད་རྣམས་ཀྱི་དམིགས་རིམ། དུད་སོལ་མའི་རྗེས་གནང་། བྱང་པའི་ལུགས་ཀྱི་སྨོན་འཇུག་གི་སེམས་བསྐྱེད་རྣམས་དང་། རྗེ་ཞྭ་དམར་བའི་དྲུང་ནས་དུས་འཁོར་འགྲེལ་ཆེན་ལུང་། རྔོག་དཀྱིལ་བདུན་གྱི་དབང་ཡང་གསན། ཡབ་སྲས་བཀའ་གྲོས་ནས་ཟུར་རིའི་བླ་མ་གཤེགས་པའི་གདན་སར་དབུ་མཛད་བསྐོ་བཞག་གནང་། མོན་ལྷུན་གྲུབ་ཆོས་སྡིངས་དང་བཀྲ་ཤིས་དགེ་འཕེལ་སོགས་ཀྱི་བླ་མ་དྷི་ཚས་འབུལ་ནོད་བགྱིས། དེ་ལ་སོགས་པ་ཕྱོགས་དེའི་སྐྱེ་བོ་དུ་མས་འབུལ་ཞབས་རྒྱ་ཆེ་བ་རྒྱུན་མར་བགྱིས་ཤིང་ཀུན་ཀྱང་ཐར་པའི་ལམ་དུ་དཀྲི་བར་མཛད། ཟླ་བ་བཞི་པའི་བཅུ་དགུ་ལ་བཏེགས། གནས་ལྷ་ལུང་དུ་ལྷོ་སྟོད་པས་ཞབས་འདེགས་དང་། སྟག་ལུང་དང་སྣ་དཀར་རྩེར་ཁྲི་དཔོན་མཆེད། ན་ཁ་སྦུག་ཏུ་སྨྱུག་ལ་བ་དཔོན་བློན། བཟད་པ་དང་དགའ་ཚལ་བ་སྡེ་དགོན་སོགས་སོ་སོ་ནས་སྤྱན་དྲངས་པ་དང་། བཏེགས་ཤིང་བསྙེན་བཀུར་བ། འབུལ་ཆེན་རྣམས་རིམ་པར་བགྱིས། དེ་ནས་རྫ་དཀར་ལ་ནས་གནམ་ཁོག་གི་བསིལ་སྣར་ཕེབས་པ་ལ་ཧོར་སྟོད་པའི་དཔོན་ཁག་སྡེ་མང་དང་བཅས་པས་མཇལ་ཏེ་འབུལ་བསྙེན་རྒྱ་ཆེར་བགྱིས། སྟོད་ཀླུང་བདེ་ཆེན་ནས་ཞབས་འདེགས་ཏེ། འབྲི་རྫིའི་ལྷ་ཞོལ་དུ་བཀའ་འགྱུར་ལས་དཀོན་བརྩེགས་དང་ཕལ་ཆེན་སོགས་གསན། ཡངས་ཅན་དང་བདེ་ཆེན་དུའང་ཕེབས། མཚུར་ཕུར་ཕེབས། དཀོན་གཉེར་རྗེ་གོང་མའི་བཀའ་ལྟར་ཡང་ཟུར་ནས་བཞི་སྡེ་བསྐོ་བཞག་གནང་བ་སོགས་མཛད། སླར་ཡངས་ཅན་དུ་ཕེབས། སྦྱིན་བདག་ལྷ་ཕུ་པས་གཙང་ཕྱོགས་སུ་སྤྱན་དྲངས་པའི་ལམ་ཞོར་ཇོ་མོ་གངས་ཀྱི་གནས་མཇལ་མཛད། ལྷ་ཕུར་ཕེབས་ཐོག་ཟབ་ཕུ་ལུང་གི་གནས་གཟིགས་ཀྱང་གནང་སྟེ། རིན་གླིང་དུ་གདན་ཕེབས་པ་ན་ལྷོར་རྗེ་དཔའ་བོ་ཞི་བར་གཤེགས་པའི་དགོངས་རྫོགས་འབུལ་མི་སླེབ། དེར་ཟླ་བ་ཁ་ཡར་གྱི་བར་འབུལ་ཞབས་རྒྱ་ཆེར་བསྒྲུབས་ཤིང་ཤང་རྣམ་གླིང་དུ་ཕེབས་ཏེ། སྐུ་མདུན་ཞིང་ཤག་པ་ཚེ་བརྟེན་རྡོ་རྗེས་འབུལ་བསྙེན་དཔག་མེད་བགྱིས་ཤིང་། གསུང་རབ་གླིང་དགོན་དུ་ཡོས་ལོའི་ལོ་གསར་དང་སྨོན་ལམ་མཛད་དེ། ཏྲེ་བོ་སྤྲུལ་སྐུ་དང་བསམ་རྩེ་ནས་རིན་སྤུངས་པའི་སྡེ་པ་རྒྱལ་བུས་ཀྱང་མཇལ་དུ་བྱོན། དེ་ནས་ས་སྐྱོང་ངག་དབང་འཇིག་རྟེན་དབང་ཕྱུག་རྒྱལ་བ་གོང་མས་ལུང་བསྟན་ཞིང་དབང་བསྐུར་བས་སྤྱན་དྲངས་པ་བཞིན། རིན་སྤུངས་སུ་གདན་བཏེགས་སྟེ། མཐོང་སྨོན་དུ་ཐུབ་བསྟན་གསེར་མདོག་ཅན་ནས་མཁས་དབང་དཔལ་མཆོག་པ་སོགས་མཁན་སློབ་རྣམས་དང་། འདུལ་གྲྭ་གླིང་དུ་ཐོབ་རྒྱལ་བ་མཆོད་ཡོན་རྣམས་ཀྱིས་རབ་ཏུ་བསྙེན་བཀུར་ཞིང་མཇལ་མཆོད་བགྱིས། དེ་ནས་ཤ་རིའི་གྲུ་ཁ་ནས་མིའི་དབང་པོ་དཔོན་བློན་འཁོར་འབངས་སྡེ་དགོན་དང་བཅས་པས་བསུ་བའི་བཀོད་པ་རྒྱ་ཆེན་པོས་སྤྱན་དྲངས་ཏེ། ཁ་རུ་སྟེང་ཀླུ་སྡིངས་སུ་གདན་ཕབ། ཕོ་བྲང་ཚོམས་ཆེན་དུ་རིགས་ལྡན་ཞིང་ཁམས་རྒྱ་མཚོའི་གོས་ཡོལ་བྲེ་བ་ལ་སོགས་པ་རྒྱལ་པོའི་དཔལ་འབྱོར་གྱི་བཀོད་པ་ངོ་མཚར་བ་བཤམས་ཏེ་སྤྱན་འདྲེན་ཞུས། ལི་དམར་ལས་རྒྱ་གར་ཡུལ་དབུས་ཀྱི་བཟོ་བོས་བསྒྲུབས་པའི་ཐུབ་པ་ཁྱད་ཆོས་སུམ་ལྡན་དང་བཀྲ་ཤིས་པའི་རྫས་དུང་དཀར་གཡས་སུ་འཁྱིལ་བས་ཐོག་དྲངས་པའི་འབུལ་ཆེན་དཔག་མེད་མཛད། ཟླ་ངོ་གསུམ་ཙམ་གྱི་བར་དུ་མཆོད་དང་བཀུར་སྟི་མཐའ་ཡས་པས་གུས་པས་རི་མོར་བགྱིས། སྒར་ཆེན་དཔོན་སློབ་ནས་ཀྱང་དབོན་ཞང་བར་སོགས་བདེ་འཇགས་ཀྱི་བཀའ་ཁྱབ་གནང་། དེ་དག་གི་ཚེ་འབྲས་ཡུལ་སྐྱེད་ཚལ་ནས་ཆོས་རྗེ་གུང་པ་དང་སློབ་དཔོན་རབ་བརྟན་པ་མཁན་སློབ་དགེ་འདུན་རག་རིམ་དང་བཅས་པས་མཇལ་ཞིང་། བྱམས་ཆེན་པ་རྣམས་ཀྱང་སྤྱི་སྒོས་སོ་སོ་ནས་འབུལ་བ་བསྙེན་བཀུར་ཡང་དག་པ་བསྒྲུབས། དེ་ནས་འོང་ཡུག་བརྒྱུད་འཛོམ་ཐང་དང་སྙེ་སྐོར་དུ་ཕེབས་པར་ཅི་འབྱོར་བའི་འབུལ་བ་དང་ཞབས་ཏོག་ཞུས་ཤིང་། ཡབ་སྲས་བཀའ་གྲོས་ནས་འབྲོང་བུ་དགོན་རྙིང་དུ་ཞིག་གསོ་དང་བུ་ཁྲལ་གྱི་བཀའ་བཀོད་གནང་ནས་སློབ་དཔོན་བསྐོ་བཞག་ཀྱང་མཛད། དེར་ཆོས་སྡེ་བྱམས་མཁར་ནས་རྗེ་དབོན་པན་ཆེན་དཔོན་སློབ་རྣམས་ཀྱིས་ཀྱང་མཇལ། ལོ་ཆེན་རཏྣ་བྷདྲའི་སྐུ་སྐྱེ་གྲྭ་རིགས་རྣམས་ཀྱིས་གདན་དྲངས་ནས་གཙུག་ཕུད་ཕུལ། སླར་ཡངས་ཅན་དུ་ཕེབས་ཏེ་དེ་དག་གི་བར་རྣམས་སུ་མདོ་མང་གི་འཕྲོ་མུས་རྣམས་རྗེ་བླ་མ་ཞྭ་དམར་པའི་གསན་ཡིག་བཞིན་རྫོགས་པར་གསན། ཧོར་སྟོད་སྨད་ཀྱི་དཔོན་ཁག་རྣམས་ཀྱིས་གཙོས་བྱང་རིས་ཀྱི་སྐྱ་སེར་ཕལ་གྱིས་མཇལ་ཞིང་འབུལ་ཞབས་བགྱིས། ཡབ་སྲས་བཀའ་བགྲོས་ནས་ཡང་རི་བླ་མ་བསྐོ་བཞག་གནང་། དེ་ནས་དུས་གཟིངས་ཕྲན་བུར་བརྟེན་དབུས་ཕྱོགས་སུ་ཕེབས་དགོས་ཤར་བས་བཟད་སྨྱུག་བརྒྱུད་གོང་དཀར་དུ་ཞབས་དྲུང་གིས་མཇལ་འཛོམ་མཛད། སྐྱི་ཤོངས་སུ་ཕེབས། ཡང་སྐུར་ལ་སོགས་པའི་དམག་ཐོག་གི་སྡེ་དཔོན་མི་དམངས་དང་བཅས་པས་མཇལ། ཡབ་སྲས་བཀའ་བགྲོས་ཏེ་དབུས་གཞུང་བདེ་འཇགས་ཀྱི་བཀའ་ཁྱབ་གནང་བ་ཀུན་གྱིས་སྤྱི་བོས་ནོད་དེ་ཆིངས་དོན་ལ་འཁོད། འབྲུག་ལོའི་ལོ་སར་དང་སྨོན་ལམ་མཛད། ཡར་རྒྱབ་དཔོན་ཆེན་ཡུམ་སྲས་ཀྱིས་ཚལ་མིན་དུ་སྤྱན་དྲངས། ཡུན་རིང་བསྙེན་བཀུར། དེ་ནས་རིམ་བཞིན་དོལ་མདའ་བརྒྱུད་བྱམས་གླིང་གི་གནས་མཇལ་ཡང་མཛད་ཅིང་ཁྲ་འབྲུག་ཏུ་བཞུགས་པའི་ཚེ། མཁར་ཐོག་ནས་ཡུམ་སྲས་ཀྱི་དགོངས་རྫོགས་སུ་ནར་མའི་ཞབས་ཏོག་དང་ཁྱད་ནོར་སྣ་གྲངས་སུ་བཀོད་པའི་འབུལ་བ་བགྱིས་ཤིང་། དགེ་བ་རྒྱུན་ཆགས་ཀྱི་མཆོད་གཞིས་ཀྱང་ཕུལ། དེར་ཡར་སྟོད་ནས་སྡེ་པ་ཕུན་ཚོགས་པ་སོགས་སྡེ་དཔོན་རིགས་
དང་། བླ་མ་སློབ་དཔོན་ཀུན་གྱིས་མཇལ་ཞིང་འབུལ་ཞབས་བགྱིས། ཉིན་རེ་བཞིན་ཞལ་མཇལ་དང་དགེ་བསྐུལ་ལ་སོགས་པ་མཐོང་ཐོས་དོན་ལྡན་གྱི་ཕྲིན་ལས་བསམ་གྱིས་མི་ཁྱབ་པའི་འགྲོ་དོན་དང་། དུས་བཟང་ཀུན་ལ་གཙུག་ལག་ཁང་དུ་རྟེན་མཇལ་དང་ཕྱག་མཆོད་ལ་ཕེབས་ཤིང་། ཕོ་བྲང་ཡུམ་བུ་བླ་མཁར་དང་། སྣེའུ་གདོང་། རྩེས་ཐང་། རས་ཆུང་ཕུག། ཤེལ་བྲག་རྣམས་སུ་ཕེབས་ནས་མཇལ་མཆོད་མཛད། དེ་རྣམས་ཀུན་ནས་འབུལ་བསྙེན་རིམ་པར་ཞུས་ཤིང་། དེ་དག་གི་ཚེ་རྗེ་བླ་མའི་དྲུང་ནས་མདོ་སྡེ་རྒྱན་དང་སྤྱོད་འཇུག་གི་བཤད་ལུང་གསན། རྗེ་གོང་མ་ལ་མི་ཕྱེད་པའི་དད་པ་ཐོབ། འཕྱོང་རྒྱས་སྡེ་པ་ཧོར་བསོད་ནམས་དར་རྒྱས་ཀྱིས་ཐར་པོ་ཆེར་སྤྱན་དྲངས་ནས་གུས་པ་དང་འབུལ་ཞབས་དཔག་མེད་སྤྲོས། དེ་ནས་གདན་ཐེལ་དུ་ཕེབས་པར་སྤྱན་སྔ་རིན་པོ་ཆེས་རྗེ་གོང་མ་དང་ཁྱད་པར་མ་མཆིས་པའི་མོས་གུས་ཀྱི་གདུང་ཤུགས་ཆེན་པོས་བཀའ་ཆོས་ཀྱི་འབྲེལ་པ་གསན་ཞིང་། ཕྱི་ནང་གི་རྟེན་གསུམ་མ་ལུས་པ་སྤྱན་ལམ་དུ་བསྟར་བའི་རྟེན་མཇལ་དང་། ཞག་འགའི་བར་ཞབས་འདེགས་དང་འབུལ་བ་རྒྱ་ཆེན་པོས་བསྙེན་བཀུར་བ་མཛད། བྲག་ཁ་བརྒྱུད་བསམ་ཡས་དང་མཆིམས་ཕུའི་གནས་རྟེན་རྣམས་ཞིབ་ཏུ་མཇལ་བ་དང་ཕྱག་མཆོད་མཛད། སྔགས་གྲྭ་རིག་འཛིན་མཁའ་སྤྱོད་གླིང་དུའང་ཞབས་པད་བཀོད་ཅིང་། འཕྲེང་པོ་ཐུབ་རྒྱལ་བས་སྤྱན་དྲངས་ནས་ལོངས་སྤྱོད་ཀྱི་དངོས་པོ་དུ་མས་ཡུན་རིང་པོར་མཆོད་ཅིང་བསྙེན་བཀུར་ཞིང་བཞུགས་སྐབས་ཕར་ཕྱིན་ཟིན་ཐུན་གསན། དེར་འབྲི་ཁུང་ཁང་གསར་ཐོག་གིས་སྤྱན་འདྲེན་ནན་ཞུ་བཞིན་བསམ་ཡས་ཕུ་བརྒྱུད་མལ་གྲོར་ཕེབས་ཏེ་འབྲི་ཁུང་རིན་པོ་ཆེ་རིན་རྣམ་པ་དང་། ཆོས་རྗེ་ཁྲི་ཐོག་པ་དང་། ཟུར་པའི་དབོན་ཆོས་རྒྱལ་ཕུན་ཚོགས་ཀྱིས་ཐོག་མར་མཇལ་ཞིང་། བསུ་བ་སེར་སྦྲེང་སོགས་པས་སྤྱན་དྲངས་ནས་བཀྲ་ཤིས་ཚལ་དུ་གདན་ཕེབས། ཕག་མོ་ནས་དཔོན་ས་ཡུམ་སྲས་རྣམས་ཀྱང་ཕེབས་ཏེ། ཐམས་ཅད་ཀྱིས་ཐུགས་མི་འཕྲོགས་པའི་དད་པ་དང་གུས་པ་ཆེན་པོས་བསྟེན་ཞིང་ཟབ་མོ་ནང་དོན་གྱི་ལྗགས་ལུང་ལ་སོགས་པའི་བཀའ་ཆོས་གསན། ཁང་ཐོག་རྩེ་སྒྲིལ་གྱིས་ཟླ་བ་གསུམ་ཙམ་གྱི་ཞབས་ཏོག་མཛད་ཅིང་། ཐེལ་གྱི་གནས་མཇལ་དུ་ཡང་ཕེབས། མཁན་སློབ་ཆོས་སྒོ་བ་སོགས་དགེ་འདུན་རྣམས་ཀྱིས་འབུལ་ཞབས་རྒྱ་ཆེར་བསྒྲུབས། དེ་ནས་སྟག་ལུང་དུ་སྤྱན་དྲངས་ནས་ཆོས་རྗེ་རྩེ་པ་དང་། གྲོག་ཁ་བ་མཆེད་ཀྱིས་རིམ་པས་བཀའ་ཆོས་གསན། གྲྭ་མང་ཁམས་བོད་ཀུན་གྱིས་ཀྱང་རྩེ་གཅིག་དད་པས་མཇལ་ཞིང་འབུལ་ཞབས་སྤམ་ཆེར་ཞུས། མཆོད་ཁང་གི་རྟེན་རྣམས་ཞིབ་མཇལ་དང་འཇག་སྤྱིལ་དང་རྗེ་མར་པའི་གཟིམ་ཕུག་སོགས་སུ་ཡང་ཕེབས། དེ་ནས་པུ་ཏོའི་གནས་མཇལ་དང་བསྟུན་འཕན་ཡུལ་བརྒྱུད་ཡངས་ཅན་དུ་ཕེབས། རྩེ་སྒང་པས་གཙོས་པའི་ཉང་ལོང་ཀོང་གསུམ་སྤོ་བོ་སྟོད་སྨད་དང་བཅས་པའི་རྟ་འབུལ་དང་སྤྱན་འདྲེན་པ་རྣམས་འབྱོར་ཞིང་། སྟག་ལུང་ནས་ཆོས་རྗེ་རྩེ་པ་ཡང་ཕེབས། སྦྲུལ་ལོའི་ལོ་གསར་དང་སྨོན་ལམ་གནྡྷོ་ལའི་རྟེན་ཤོམས་དང་རྟེན་མཇལ་རྒྱས་པར་གནང་། སྨོན་ལམ་གྲོལ་བའི་སེར་སྦྲེང་ཤིས་བརྗོད་ཀྱི་ཚེ་འབྲུག་སྐད་ཡུན་རིང་གྲག་པས་ཀུན་གྱི་ལྟས་བཟང་དུ་གླེང་། ཧོར་དང་ཏྲེ་དོལ་བྲ་རོང་སོགས་འབྲོག་སྡེ་དུ་མས་ཉི་མ་མང་པོའི་བར་བརྒྱ་འབུལ་བགྱིས་པར་ཞལ་མཇལ་བྱིན་རླབས་ཆོས་འབྲེལ་དགེ་བསྐུལ་སོགས་ཀྱིས་ཡིད་ཚིམ་པར་མཛད། དེར་བཞུགས་རིང་རྗེ་དུས་མཁྱེན་བཀའ་འབུམ་དང་བཀའ་བརྒྱུད་གསེར་ཕྲེང་གི་ལྗགས་ལུང་གསན། དེ་ནས་མཚུར་ཕུར་ཕེབས། ཡབ་སྲས་བཀའ་བགྲོས་ནས་གཙུག་ལག་ཁང་གི་རྒྱ་ཕིབ་ཞིག་གསོས་ཀྱི་ཕལ་ཆེ